Еврозэгухьэныгъэм и бзэр сыт хуэдэ?
Великобританиер Еврозэгухьэныгъэм къызэрыхэкIым кърикIуэнкIэ хъуну Iуэхугъуэхэм ящыщу къалъытэ инджылызыбзэр абы къыщамыгъэсэбэпыж зэрыхъунур.
Псалъэмакъырр япэу къезыхьэжьар франджы политикхэрщ. Сэмэгу лъэныкъуэр зыIыгъ партым и пашэ, 2017 гъэм Франджым щекIуэкIыну президент хэхыныгъэхэм зыкъыщызыгъэлъагъуэ Меланшон Жан-Люк «Твиттер»-м щиIэ и напэкIуэцIым Брекситым и япэ махуэхэм къытридзащ: «Иджылызыбзэр Европарламентым и Iуэхухэр зэрызэрахьэ бзэхэм афIэкIа хэт хъужынукъым!»
Меланшон и Iуэху еплъыкIэр къыдаIыгъащ «ижьымкIэ» къыщыт политикхэми. Абыхэм ящыщ зым, Безье къалэм и мэр Менар Робер, жеIэ инджылызыбзэм Брюссель щиIа хуитыныгъэр фIэкIуэдауэ.
Франджы лингвист икIи тхакIуэ цIэрыIуэ Перньер Морис къызэрилъытэмкIэ, «къызэрымыкIуэ хьэдыгъуэдахэ хъунущ зи Iуэху къахэмылъыж къэралым и бзэр лъэпкъ куэду зэхэт дунейпсо зэгухьэныгъэм убгъуауэ къыщагъэсэбэпыныр».
Мыпхуэдэ еплъыкIэхэр къызыбгъэдэкIыр ЕтIуанэ дунейпсо зауэм и пэ бзэкIэ «тепщэныгъэ» зиIа франджыхэм я закъуэкъым, атIэ еврокъулыкъущIапIэ куэдым щызыпхагъэIукI. Европарламентым конституцэ IуэхухэмкIэ и комитетым и унафэщI Хюбнер Данутэ зэрыжиIэмкIэ, инджылызыбзэм и официальнэ статусыр зэхъуэкIыным щыхэплъэнур Пащтыхьыгъуэ Зэкъуэтыр Еврозэгухьэныгъэм къыхэкIыным пыщIа адрей Iуэхухэр зэфIэкIа нэужьщ.
Мыр жызыIэр захуэу пIэрэ? Великобританием и закъуэкъым инджылызыбзэр и къэралыбзэу, и цIыхухэр а бзэм куэд щIауэ ирипсалъэу ЕС-м хэтыр, псалъэм папщIэ, Ирландиер, Мальтэр, Кипрыр, нэгъуэщIхэри. Апхуэдэу щыхъукIи инджылызыбзэр Еврозэгухьэныгъэм къызыхуигъэнами ягъэ кIынтэкъым. Ауэ Iуэхур къилъэхъэнкIэ хъунущ ЕС-м щыхы-хьэм Iэ зытрадза зэгурыIуэныгъэм абы-хэм къэралыбзэу къыщагъэлъэгъуар инджылызыбзэр зэрыармырам. Нэхъ тэмэму жыпIэмэ, а къэралхэм нэхъыбэу щызекIуэр инджылызыбзэрами, зэгурыIуэныгъэм къыщагъэлъэгъуар ирланд, мальтэ, алыджыбзэхэрщ.
Дауэ щытми, Еврозэгухьэныгъэр зэрылажьэ бзищым ящыщ зыуэ нэхъыбэ дыдэм къагъэсэбэп инджылызыбзэр «бжэщхьэIум адэкIэ» къыщыхутэу, Мольер, Гёте сымэ я бзэр «жьантIэмкIэ» кIуэтэным Iуэхур хуэкIуащ. Абы кърикIуэнущ испан, итальян бзэхэр ЕС-м щызекIуэн хуейуэ къагъэувынри.
Прокофьев Вячеслав.
«Российская газета»
